ກົມ​ພາສີ​ຂອງ​ລາວ ​​ຈະ​ລົງ​ໂທດ​ຂັ້ນສູງ​ສຸດ ຕໍ່​ພະນັກງານ​ລັດ ​ແລະ​ ໜ່ວຍ​ທຸລະ​ກິດ ທີ່​ທຳ​ການ​ທຸດຈະລິດ
​ເຈົ້າໜ້າ​ທີ່​ຂັ້ນສູງ​ຂອງ​ລາວ ​ໄດ້​ໃຫ້ການ​ຢືນຢັນ​ວ່າ ກ່ານ​ຍົກ​ເວັ້ນພາສີ ​ໄດ້​ສົ່ງ​ຜົນ​ກະທົບ​ ຕໍ່​ລາຍ​ຮັບ​ພາຍ​ໃນ​ ຂອງ​ລັດຖະບານ.
ກົມພາສີຂອງລາວຈະເພີ້ມມາດຕະການເຂັ້ມງວດ ເຂົ້າໃນການ ປ້ອງກັນການຮົ່ວໄຫລຂອງງົບປະມານລາຍຮັບ ດ້ວຍການລົງ ໂທດຂັ້ນສູງສຸດ ຕໍ່ພະນັກງານລັດ ແລະໜ່ວຍທຸລະກິດ ທີ່ທຳ ການທຸດຈະລິດ ຄໍລັບຊັ້ນ ຫຼືສໍ້ລາດບັງຫລວງ ທ່ານລຽນ ທິແກ້ວ ລັດຖະມົນຕີວ່າການກະຊວງການເງິນ ໄດ້ມີຄຳສັ່ງເຖິງກົມພາສີ ແລະ ໜ່ວຍງານທີ່ກ່ຽວຂ້ອງກັບການຈັດເກັບລາຍຮັບເຂົ້າງົບປະມານຂອງລັດຖະບານໃນທົ່ວປະເທດ ເພື່ອໃຫ້ເພີ້ມຄວາມເຂັ້ມງວດ ເຂົ້າໃນການກວດກາການແຈ້ງລາຄາເສຍພາສີ ແລະພັນທະຕ່າງໆ ຂອງສິນຄ້າທີ່ຫົວໜ່ວຍທຸລະກິດໃນລາວ ໄດ້ນຳເຂົ້າຈາກຕ່າງປະເທດ ໂດຍສະເພາະແມ່ນຍານພາຫະນະ ແລະນ້ຳມັນນັ້ນ ຖືເປັນປະເພດສິນຄ້າ ທີ່ຈະຕ້ອງກວດກາຢ່າງເຂັ້ມງວດທີ່ສຸດ ທັງນີ້ ກໍເນື່ອງຈາກປາກົດວ່າ ໄດ້ມີການລັກລອບນຳຍວດຍານພາຫະນະ ເຂົ້າມາໃນລາວ ໂດຍບໍ່ຖືກຕ້ອງຕາມລະບຽບກົດໝາຍ ແລະ ໄດ້ມີການນຳໃຊ້ທະບຽນຍານພາຫະນະປອມເພີ້ມ ຂຶ້ນນັບມື້ ຊຶ່ງກໍເຊັ່ນດຽວກັນກັບການສວຍໂອກາດ ນຳເຂົ້ານ້ຳມັນເຊື້ອໄຟເກີນໂຄວຕ້າຂອງບັນດາໜ່ວຍທຸລະກິດຕ່າງຊາດທີ່ລົງທຶນໃນລາວ ປະກອບກັບພະນັກງານພາສີ ຂອງລັດກໍທຸດຈະລິດ ໃນການປະຕິບັດໜ້າທີ່ ດ້ວຍການຍອມຮັບສິນບົນຈາກພາກທຸລະກິດ ຈຶ່ງເຮັດໃຫ້ລັດຖະບານສູນເສຍລາຍຮັບໄປ ຢ່າງຫລວງຫຼາຍໃນລະຍະຜ່ານມາ ຄຳສັ່ງຂອງລັດຖະມົນຕີວ່າການກະຊວງການເງິນດັ່ງກ່າວນີ້ ຍັງໄດ້ກຳນົດມາດຕະການ ລົງໂທດ ຕໍ່ຜູ້ກະທຳຄວາມຜິດໄວ້ດ້ວຍວ່າ ພະນັກງານລັດທີ່ທຸດຈະລິດໃນໜ້າທີ່ ຈະຕ້ອງຖືກຍ້າຍອອກຈາກຕຳແໜ່ງໃນທັນທີ ແລະ ຈະຕ້ອງຖືກດຳເນີນຄະດີຕາມກົດໝາຍຕໍ່ໄປ ສ່ວນໜ່ວຍທຸລະກິດ ທີ່ຫລີກລ້ຽງການຊຳລະພາສີ ແລະ ພັນທະຕ່າງໆຢ່າງຖືກຕ້ອງນັ້ນ ກໍຈະຖືກປັບໄໝໃນຂັ້ນສູງສຸດຕາມກົດໝາຍ ແລະ ຍັງຈະຖືກຖອນໃບອະນຸຍາດ ຢ່າງຖາວອນອີກດ້ວຍ ຖ້າຫາກວ່າການກະທຳຄວາມຜິດນັ້ນ ໄດ້ສົ່ງຜົນກະທົບຕໍ່ຄວາມໝັ້ນຄົງທາງເສດຖະກິດ ໂດຍລວມຂອງລາວ ທາງດ້ານເຈົ້າໜ້າທີ່ຂັ້ນສູງໃນກະຊວງການເງິນຂອງລາວ ໄດ້ໃຫ້ ການຢືນຢັນວ່າ ກ່ານຍົກເວັ້ນພາສີ ທີ່ໄດ້ສົ່ງຜົນກະທົບຕໍ່ລາຍຮັບ ພາຍໃນຂອງລັດຖະບານ ແລະ ລະບົບການຄ້າພາຍໃນລາວຢ່າງ ກວ້າງຂວາງທີ່ສຸດໃນເວລານີ້ ກໍຄືການຍົກເວັ້ນພາສີອາກອນໃຫ້ ແກ່ການນຳເຂົ້ານ້ຳມັນເຊື້ອໄຟ ເນື່ອງຈາກການກວດກາ ທີ່ຂາດ ປະສິດທິພາບ ທີ່ສົມທົບກັບການປະຕິບັດໜ້າທີ່ບໍ່ສຸດຈະລິດຂອງ ພະນັກງານພາສີ ໄດ້ກາຍເປັນຊ່ອງທາງໃຫ້ບໍລິສັດຕ່າງຊາດໃນ ລາວ ໄດ້ພາກັນນຳເຂົ້ານ້ຳມັນເກີນຄວາມຕ້ອງການທີ່ເປັນຈິງ ແລະ ລັກລອບຈຳນ່າຍໃຫ້ແກ່ ບັນດາຜູ້ຄ້ານ້ຳມັນລາຍຍ່ອຍໃນລາວ ໂດຍທີ່ບໍ່ເສຍພາສີອາກອນແຕ່ຢ່າງໃດ ດັ່ງທີ່ເຈົ້າໜ້າທີ່ລາວ ໄດ້ໃຫ້ການຢືນຢັນວ່າ: ໂດຍຄາດໝາຍວ່າ ໃນຕະຫລອດປີ 2014 ນີ້ ບັນດາບໍລິສັດຕ່າງຊາດທີ່ລົງທຶນໃນລາວຈະນຳເຂົ້ານ້ຳມັນໃນປະລິມານລວມກັນຫຼາຍກວ່າ 230 ລ້ານລິດ ຊຶ່ງຖ້າຫາກວ່າເປັນການນຳເຂົ້ານ້ຳມັນເກີນຄວາມຕ້ອງການທີ່ເປັນຈິງ ແລະ ມີການລັກລອບຈຳນ່າຍພາຍໃນລາວຈິງ ກໍຈະເຮັດໃຫ້ລັດຖະບານລາວຕ້ອງສູນເສຍລາຍຮັບຄິດເປັນມູນຄ່າ ບໍ່ນ້ອຍກວ່າ 1,600 ຕື້ກີບ ທັງຍັງຈະເຮັດໃຫ້ລາວຕ້ອງຂາດດຸນການຄ້າເກີນກວ່າແຜນການທີ່ວາງໄວ້ອີກດ້ວຍ ທັງນີ້ລັດຖະບານລາວ ໄດ້ວາງເປົ້າໝາຍທີ່ຈະສົ່ງສິນຄ້າອອກ ໃຫ້ໄດ້ໃນມູນຄ່າລວມ 2,178 ລ້ານດອນລາ ແລະ ກໍຈະຄວບຄຸມການນຳສິນຄ້າເຂົ້າຈາກຕ່າງປະເທດ ໃຫ້ຢູ່ໃນມູນຄ່າບໍ່ເກີນ 2,730 ລ້ານດອນລາ ໃນຕະຫລອດແຜນການປີ 2013-2014 ນີ້ ຫາກແຕ່ວ່າກໍຄົງຈະເປັນໄປບໍ່ໄດ້ແລ້ວ ເພາະຈົນເຖິງເວລານີ້ ລາວຕ້ອງປະເຊີນກັບການຂາດດຸນການຄ້າຫຼາຍກວ່າ 1,550 ລ້ານດອນລາ ຫຼື ເກີນແຜນການເຖິງ 180 ເປີເຊັນແລ້ວນັ້ນເອງ